Съезд 14 снежня 1917

Троцки и варонак

Наступленне немцау 21 дютага 1918

Карта 3 сакавика 1918 года

Карта 2-3 лютага 1919 и свядлоу

Беларускія партыі і арганізацыі не прызналі легітымнымі краёвыя органы ўлады саветаў, паколькі лічылі яе, у першую чаргу франтавой. У такіх умовах Вялікая Беларуская рада і незалежны ад яе Беларускі абласны камітэт (БАК) вырашылі склікаць Першы Усебеларускі з’езд. Галоўная мэта з’езда – вырашэнне лёсу Беларусі

З’езд пачаўся 14 снежня. Да гэтай даты з’ехаліся дэлегаты, якія прадстаўлялі фактычна ўсе грамадскія арганізацыі Беларусі. 15– 17 снежня адбылося абмеркаванне амаль усіх запланаваных пытанняў. Але 17 снежня 1917 г. бальшавікі, убачылі ў ім пагрозу сваёй уладзе і разагналі.

Пасля разгону з’езда частка яго дэлегатаў сабралася ў дэпо Лібава-Роменскай чыгункі і 18 снежня прыняла рашэнне аб перадачы краёвай улады Радзе Старшынь або Радзе Усебеларускага з’езда. 21 снежня 1917 г. Рада Усебеларускага з’езда абрала са свайго складу Выканаўчы камітэт з 10 чалавек

Разгон з’езда, далейшыя падзеі высветлілі канфрантацыйнае рознагалоссе, якое ўсё больш абвастралася паміж партыямі сацыялістычнага накірунку. **Няздольнасць сацыялістаў зразумець адзін аднаго, імкненне бальшавікоў да аднапартыйнай дыктатуры з’явіліся прычынай разгарання грамадзянскай вайны ў Расіі**

Пасля разгону Першага беларускага з’езда ў беларускім руху набылі моц незалежніцкія настроі. Гэтаму садзейнічаў таксама тое, што на перагаворах паміж Савецкай Расіяй і Германіяй, (канцы снежня 1917 г.), лёс Беларусі вырашаўся без беларускіх прадстаўнікоў. Віленская Беларуская рада, абраная на беларускай канферэнцыі ў канцы студзеня 1918 г., стала цалкам на незалежніцкія пазіцыі, але ўсё роўна не адмаўляла ідэі беларуска-літоўскай канфедэрацыі.

1

Пасля таго, як Л. Троцкі сарваў мірныя перагаворы ў Брэсце, Германія пачала 18 лютага 1918 г. наступленне на ўсход, што прымусіла савецкія ўстановы хутка эвакуявацца з Мінска ў Смаленск. У гэтых умовах прадстаўнікі беларускіх арганізацый паспрабавалі апярэдзіць немцаў і зацвердзіць сваю ўладу. Але 21 лютага 1918 г. немцы былі ўжо ў Мінску. І ў той жа дзень Выканкам Усебеларускага з’езда звярнуўся да народаў Беларусі з 1-й Устаўной граматай і абвясціў пра фармаванне Народнага Сакратарыята – урада Беларусі на чале з Я. Варонкам, куды ўвайшлі прадстаўнікі Беларускай сацыялістычнай грамады, эсэраў, сіяністаў-сацыялістаў

3 сакавіка 1918 г. быў заключаны паміж Расіяй і Германіяй Брэсцкі мір, Расія страчвала значную тэрыторыю. Украіна і Фінляндыя прызнаваліся самастойнымі дзяржавамі. Інтарэсы беларусаў не былі прыняты ніводным з бакоў. Паводле ўмоў Брэсцкага міру, тэрыторыя Беларусі была падзелена па лініі Дзвінск – Свянцяны – Ліда – Пружаны – Бярэсце.

Рада БНР 9 сакавіка 1918 г. прымае 2-ю Устаўную грамату. Цяпер краіна фармальна абвяшчалася Беларускай Народнай Рэспублікай, а Выканкам Усебеларускага з’езда пераўтвараўся ў Раду БНР. Абвяшчаліся свабоды слова, друку, сходаў, забастовак, хаўрусаў, «безумоўная вольнасць сумлення», недатыкальнасць асобы і жылля, а потым 25 сакавіка 1918 г. Радай была прынята 3-я Устаўная грамата, у якой абвяшчалася незалежнасць БНР. Але акт толькі дэклараваў незалежнасць. Для шырокіх мас ён быў нечаканым.

Галоўнай заслугай дзейнасці ўрада БНР было тое, што ён азнаёміў грамадскасць суседніх краін з наяўнасцю беларускага нацыянальнага руху, акрэсліў этнічныя межы Беларусі, прадухіліў яе падзел паміж суседнімі дзяржавамі (Расіяй, Польшчай, Украінай, Літвой) як «нічыйнай» тэрыторыі. Гэта была першая спроба адрадзіць нацыянальную дзяржаўнасць на беларускай зямлі, і гэты чын прынцыпова паўплываў на адносіны расійскіх (бальшавіцкіх) улад да Беларусі.

Пасля анулявання Брэсцкага міру расійскія войскі аднавілі тут Савецкую ўладу. Кіраўніцтва БНР выехала ў эміграцыю. Але ж зноў паўстала пытанне пра ўтварэнне беларускай нацыянальнай дзяржаўнасці.

2

Пытанне пра лёс Беларусі стала прадметам тэрміновага разгляду ў ЦК РКП(б). 24 снежня 1918 г. Пленум ЦК РКП(б) прыняў пастанову аб утварэнні Беларускай Савецкай Сацыялістычнай Рэспублікі (БССР). Ён абавязаў Паўночна-Заходні абкам РКП(б) правесці партыйна-арганізацыйную работу па нацыянальна-дзяржаўнаму будаўніцтву ў Беларусі.

30 снежня 1918 г. адкрылася ў Смаленску **VІ Паўночна-Заходняя абласная партыйная канферэнцыя**. Дэлегаты аднагалосна выказаліся за абвяшчэнне БССР. Канферэнцыя вызначала межы рэспублікі і па дакладу камісіі, утворанай для вывучэння гэтага пытання, прыйшла да высновы, што ў склад рэспублікі павінны ўвайсці Мінская, Магілёўская, Гродзенская губерні поўнасцю, Віцебская губерня без Дзвінскага, Рэжыцкага і Люцынскага паветаў, а таксама частка тэрыторыі Смаленскай губерні, населенай пераважна беларусамі. 1 студзеня 1919 г. Часовы ўрад Беларусі абнародаваў маніфест у сувязі з утварэннем БССР. Уся ўлада на Беларусі, адзначалася ў маніфесце, належыць Саветам рабочых, сялянскіх, батрацкіх і чырвонаармейскіх дэпутатаў. Зямля з жывым і мёртвым інвентаром, лясы, воды і нетры зямлі, чыгункі, фабрыкі і заводы, банкі становяцца ўласнасцю народа. Маніфест абвясціў раўнапраўе працоўных усіх нацыянальнасцей на тэрыторыі Беларусі адмяніў усе загады і распараджэнні акупацыйных улад, аб’явіў па-за законам Беларускую раду

2–3 лютага 1919 г. у Мінску адбыўся **І Усебеларускі з’езд Саветаў** рабочых, сялянскіх і чырвонаармейскіх дэпутатаў. Старшыня УЦВК **Я. Свярдлоў** абвясціў пастанову прэзідыума УЦВК «Аб прызнанні незалежнасці Беларускай Сацыялістычнай Савецкай Рэспублікі**». І з’езд Саветаў** па загаду з Масквы вызначыў тэрыторыю Савецкай Беларусі ў складзе Мінскай і Гродзенскай губерняў. Тэрыторыі Віцебскай, Смаленскай і Магілёўскай губерняў адышлі да Расіі. Справа ў тым, што ў ЦК РКП(б) ведалі намер кіруючых колаў Польшчы па аднаўленні краіны ў межах 1772 г. А гэта азначала б далучэнне да Польшчы ўсёй тэрыторыі Беларусі. Таму кіраўніцтва ЦК (У. Ленін, І. Сталін), імкнучыся адсунуць мяжу як мага далей на захад, загадала адабраць усходнія раёны БССР і далучыць іх да РСФСР.

І Усебеларускі з’езд Саветаў прыняў рашэнне аб аб’яднанні Беларускай ССР і Літоўскай ССР у адну дзяржаву. Гэта рашэнне зноў жа было праведзена паводле ўказання ЦК РКП(б). Паколькі польскі ўрад прэтэндаваў на тэрыторыі Літвы і Беларусі, ЦК РКП(б) лічыў неабходным аб’яднаць іх, каб весці агульную барацьбу з ворагам. Адначасова, як сказаў на з’ездзе Я. Свярдлоў, аб’яднанне Беларусі і Літвы абмяжуе нацыянальны рух у абедзвюх краінах. Так, Беларуская Савецкая Рэспубліка праз месяц пасля абвяшчэння незалежнасці стала часткай новага штучнага дзяржаўнага ўтварэння – ЛітБел

Польская палітычная эліта марыла аднавіць сваю дзяржаву ў межах Рэчы Паспалітай 1772 г. З гэтай мэтай у першай палове лютага 1919 г. Польшча пачала ваенныя дзеянні супраць Савецкай Расіі. Першай ахвярай стала Беларусь. Аднак, каб прыцягнуць на свой бок большую частку беларускага насельніцтва, кіраўнік Польскай дзяржавы Ю. Пілсудскі, які называў сябе беларусам (літвінам), не скупіўся на прывабныя абяцанні. Ён гаварыў пра тое, што беларускі народ будзе будаваць адносіны з польскім народам як роўны з роўным, на падставе так званай «федэралісцкай канцэпцыі», згодна з якой павінны быць утвораны пад узначаленнем Польшчы Беларуская, Літоўская і Украінская самастойныя дзяржавы. Аднак хутка «федэралісцкія» абяцанні польскім урадам былі забыты.

У сваю чаргу ўрадам Савецкай Расіі былі зроблены прыгатаванні да вайны. ЦВК Расіі прыняў 1 чэрвеня 1919 г. пастанову аб аб’яднанні ваенных сіл савецкіх рэспублік. Была праведзена тэрміновая мабілізацыя ў Чырвоную Армію. Прызваныя ў армію накіроўваліся на Заходні фронт.

Але польскія войскі мелі значную перавагу. 8 жніўня 1919 г. яны ўвайшлі ў Мінск, у жніўні – верасні 1919 г. захапілі Ігумен, Нова-Барысаў, Бабруйск, Жлобін, Рагачоў. Значна дапамаглі Польшчы заходнія краіны і ЗША. Жорсткі акупацыйны рэжым, устаноўлены польскімі ўладамі, аказаў значны ўплыў на тактыку беларускіх нацыянальных партый. Беларускія эсэры адкрыта выказаліся на «Беларускім з’ездзе Віленшчыны і Гродзеншчыны» ў чэрвені 1919 г. за ўтварэнне літоўскабеларускай дзяржавы ў межах былога Вялікага княства Літоўскага. Эсэры заявілі, што яны рашуча адмяжоўваюцца ад польскай арыентацыі і будуць абараняць нацыянальныя інтарэсы беларускага народа.

Пасля паспяховага наступлення Чырвонай Арміі ў ліпені 1920 г, калі ўся тэрыторыя Беларусі была вызвалена ад польскіх захопнікаў, практычна паўстала пытанне пра аднаўленне беларускай дзяржаўнасці.

Тым часам, 12 ліпеня 1920 г. у Маскве быў падпісаны мірны дагавор паміж Літвой (сталіца – г. Коўна), у якой улада належала ліберальным дзеячам, і РСФСР. Урад РСФСР пайшоў на тое, каб уключыць частку тэрыторый з гарадамі Гродна, Шчучын, Ашмяны, Смаргонь, Браслаў у межы Літвы. Віленскі край з Вільняй таксама быў прызнаны часткай Літвы. У сувязі з падпісаннем гэтага дагавора дэ-юрэ перастала існаваць Літоўска-Беларуская ССР

У гэтых умовах пачалася практычная работа па аднаўленні беларускай дзяржаўнасці на савецкай аснове. 31 ліпеня 1920 г. у Мінску адбылося сумеснае пасяджэнне прадстаўнікоў Белваенрэўкама (створаны бальшавікамі і эсэрамі), ЦК КП(б) Літвы і Беларусі, прафсаюзаў, Беларускай камуністычнай арганізацыі, Бунда па пытанні аднаўлення БССР. На пасяджэнні была прынята «Дэкларацыя аб абвяшчэнні незалежнасці Савецкай Сацыялістычнай Рэспублікі Беларусь». У адпаведнасці з Дэкларацыяй, уся ўлада на тэрыторыі Беларусі да склікання Усебеларускага з’езда Саветаў пераходзіла да Ваенна-рэвалюцыйнага Камітэта. Беларуская Рэспубліка аднаўлялася ў межах адной Мінскай губерні, а дакладней, толькі 6 яе паветаў.